Na Blascaodaí

Grúpa oileán suite amach ó chósta Chorca Dhuibhne i gContae Chiarraí is ea na Blascaodaí. Níl éinne ina chónaí ar na hoileáin ó aistríodh na daoine deireanacha amach ón mBlascaod Mór i 1953.

 Na hOileáin 
Is iad seo a leanas na hoileáin:
 An Blascaod Mór
 Beiginis
 Inis Tuaisceart
 Inis na Bró
 Inis Mhic Uileáin
 An Tiaracht

 Saibhreas Cultúrtha 
Bhí an saol crua ar na Blascaodaí. Is ar an iascaireacht agus ar an bhfeirmeoireacht a mhair na daoine agus iad ag streachailt leis an aimsir lá i ndiaidh lae. De bharr na himirce agus an mheatha, tréigeadh an t-oileán uathúil seo go hiomlán sa bhliain 1953.

Tá cáil ar na hoileáin mar gheall ar an saibhreas cultúrtha a bhí ag baint le muintir na n-oileán. D’fhág daoine an oileáin lorg ollmhór liteartha ina ndiaidh. 

Rinne dream acadúil ón taobh amuigh staidéir theangeolaíocha agus antraipeolaíocha ar na hoileánaigh. 

Thaifead muintir na n-oileán saol a bpobail i sraith leabhar atá thar a bheith luachmhar mar thaifid shóisialta, agus áirítear iad i measc seoda litríochta na Gaeilge. Tugann siad léargas ar an am atá caite, agus is iad na saothair is cáilúla acu ná: An tOileánach le Tomás Ó Criomhthain, Peig le Peig Sayers agus Fiche Blian ag Fás le Muiris Ó Súilleabháin.

 Ionad an Bhlascaoid 
Tá ionad oidhreachta agus músaem uathúil i nDún Chaoin, ar an ngob is faide siar de Chorca Dhuibhne.  Déantar stair agus oidhreacht an oileáin a cheiliúradh, le léiriúcháin idirghníomhacha, iarsmaí a bhain leis an oileán, meáin chlosamhairc agus saothair ealaíne.  Ta suas le 20 duine fostaithe in Ionad an Bhlascaoid, agus tugann breis agus 10,000 duine cuairt ar an áit gach bliain.

 Áilleacht 
Pádraig Ua Maoileoin:
"Féachaimís uainn siar agus ó thuaidh. Tá an Tiaracht faoi raon ár súl, Inis Mhic Úibhlean ar ár gclé agus Inis Tuaisceart ar ár ndeis. Níor caitheadh a oiread scannán riamh le haon radharc ná mar atá caite le seo; cuireann sé draíocht ar dhaoine."

Muiris Ó Súilleabháin
"Bhí an Blascaod sínte siar díreach ar dhroim na mara, agus ba chosúil le long mhór í a bheadh ag réabadh na farraige ar gach taobh di, agus na Blascaodaí beaga ina thimpeall ar nós cráin mhuice go mbeadh a hál ina dhiaidh." 

Tomás Ó Criomhthain
"Níor gá dhuit corraí as láthair do bhonn ón mullóg chun lán do scamhóg den ghaoth chumhra a ghlacadh, pé aird a mbeadh sí ag teacht. Bhíodh iontas orm cad fáth a mbíodh lucht na gcathrach ag sroichint a leithéid d'áit, ach níor ghá dom aon iontas a dhéanamh de."

"Leagas mo shúil sa timpeall ar muir agus ar talamh. Ní fheadar an raibh sé i gcumas aon tsúile eile corpartha faoin ngréin a oiread suaitheantais a fheiscint as aon lantán amháin is mar chonaic mo shúilese san am seo, agus gach iontas acu á chur in iúl dom gurbh é an Máistir Beannaithe a riaraigh iad...."

 Féach freisin 

 Corca Dhuibhne

 Naisc sheachtracha 
 Nósanna agus tuiscintí traidisiúnta i scríbhinní an Bhlascaoid, Iris na Mara leathanach:42, Foras Muirí na hÉireann 

 Tagairtí 

Blascaodaí

Catagóir:Corca Dhuibhne